Okparaebo: - Begynner å bli drittlei fjerdeplasser
- Det er ikke noe gøy. Sånn er det, sier Okparaebo i pressesonen etter løpet. Tårene fra forrige EM - i Barcelona i 2010 - er tydelig nære å komme tilbake, men Oslo-jenta biter tennene sammen i møte med VG Nett og resten av den norske sportspressen. Etter løpet satte hun seg på knærne og studerte resultatlisten. Når VG Nett spør om hun trengte en stille tid i skuffelsens time for seg selv, nikker Okparaebo på hodet. - Man må det. Man må samle seg litt. Jeg kan ikke stå her og hoppe opp og ned for en 4. plass. Det er ingen bra plassering. - Hva var det som ikke stemte? - Det var ikke et godt løp. Det var for lav hastighet på slutten. - Ble du stresset av at konkurrentene kom opp på siden av deg? - Ja, sier Okparaebo, som i sine beste løp har en ekstremt bra start. Den så vi ikke noe til på stadion i Helsingfors i dag. - Mener du at du egentlig var god nok til en medalje i dag? - Ja. Nå må jeg bare fordøye det her. Men livet går videre, sier Okparaebo til VG Nett. Tidligere olympisk mester Vebjørn Rodal er kommentator for statskanalen under EM. I motsetning til Okparaebo selv mener han at hun må være fornøyd med løpet. - Det tror jeg Ezinne må si seg fornøyd med, Jeg så ingen åpenbare feil, og vi vet at det er løpere som har større toppfart enn henne, og da blir det tøft på slutten, sier Vebjørn Rodal på NRK. Ivet Lalova fra Bulgaria vant med tiden 11.28, foran Olesya Povh og Lina Grincikaite - begge med 11.32
Ezinne Okparaebo fikk en god start og kjempet om medalje, men endte på den litt bitre fjerdeplassen.